Richard Coudenhove-Kalergi

Richard Nikolaus Coudenhove-Kalergi (17. marraskuuta 1894 – 27. heinäkuuta 1972), kreivi, oli itävaltalainen filosofi, pasifisti ja Paneurooppa-liikkeen isä. Hän kiinnitti ensimmäisen maailmansodan jälkeen huomiota totalitarististen aatteiden aiheuttamaan riskiin maailmanrauhalle ja ehdotti Euroopan valtioiden yhdistymistä Pan-Euroopaksi, valtioliitoksi, millä luotaisiin riittävä vastapaino Neuvostoliiton totalitarismille.

Perhe 
Coudenhove-Kalergin isä Heinrich von Coudenhove-Kalergi (1860–1906) oli Itävalta-Unkarin diplomaatti Japanissa. Hän tapasi maassa ollessaan Mitsuko Aoyaman (1874–1941), jonka kanssa avioitui 16. maaliskuuta 1892. Aoyaman isä ei kuitenkaan hyväksynyt avioliittoa ja katkaisi välit tyttäreensä. Richard Nikolaus Coudenhove-Kalergi oli pariskunnan toinen poika.

Kirjallinen tuotanto

Paneurooppa
Vuonna 1923 julkaistussa kirjassaan Paneurooppa (saks. alkuteos Pan-Europa) Coudenhove-Kalergi esittää, että ajatus Euroopasta suurvaltojen jakamana on vanhentunut ja että suurvaltojen on tehtävä tilaa uusille useista valtioista koostetuille maailmanvalloille, joista yksi olisi Euroopan maiden muodostama Pan-Eurooppa. Hän ehdotti lisäksi Euroopan maiden keskinäistä tulliliittoa, jotta mantereen taloudellinen ja kulttuurinen potentiaali voisi kasvaa. Hän kannusti myös mantereen lähentymistä kokonaisuutena Afrikan siirtomaidensa kanssa kantanaan, että yhdenmukaisen ja järkevän Afrikan siirtomaittensa kehittämisen tuloksena Pan-Eurooppa voisi täysin kotoperäistää ruoan ja resurssien tuotantonsa ja saavuttaa siten taloudellisen riippumattomuuden ja sotilaallisen koskemattomuuden.

Myöhemmin Coudenhove-Kalergi esitteli ideaansa myös samannimisessä lehdessä, jota julkaistiin Wienistä, Leipzigistä ja Pariisista käsin.

Praktischer Idealismus
Vuonna 1925 julkaistussa kirjassaan Praktischer Idealismus Coudenhove-Kalergi kuvailee yhteiskuntafilosofisia ajatuksiaan etenkin Paneurooppa-visionsa kannalta.

Stalin ja Kumpp. 
Vuonna 1931 julkaistussa teoksessaan Stalin & Kumpp. Coudenhove-Kalergi ehdottaa, että Pan-Euroopasta pitäisi tulliliiton lisäksi muodostaa puolustusliitto. Stalin ja Kumpp. oli yksi teoksista, joiden myynnin liittoutuneiden valvontakomissio kielsi kirjakaupoissa Suomessa erissä vuosina 1944–1945.

Näkemykset ja vaikutus 
Coudenhove-Kalergi toimi merkittävänä yhteiskunnallisena vaikuttajana ensimmäisen maailmansodan jälkeisessä Euroopassa. Hänen perustamansa Paneurooppa-liike pyrki keräämään yhteiskunnallisesti merkittäviä henkilöitä ympäri Eurooppaa yhteen luodakseen poliittisesti yhdentyneen Euroopan. Maailmansotien välissä Paneurooppa-liike sai vaikutusvaltaisia kannattajia laajasti yhteiskunnan eri aloilta, kuten politiikasta, taloudesta, lehdistöstä ja yliopistoista. Paneurooppa-liike sai sanomansa levittämiseksi merkittävää rahoitustukea yksityishenkilöiltä, pankeilta ja valtioilta.

Coudenhove-Kalergi ei pitänyt itseään sosialistina mutta katsoi, että kapitalistisen yhteiskunnan luonnollisella jalostamisella päädyttäisiin ennen pitkää sosialismiin. Kommunismin kanssa hän ei kyennyt tekemään kompromisseja oman individualistisen maailmankatsomuksensa vuoksi.

Saksan ulkoministerin Gustav Stresemannin tapaan Coudenhove-Kalergi suositteli 1920-luvulla keisarillisen Saksan siirtomaiden palauttamista Weimarin tasavallalle. Coudenhove-Kalergi kuitenkin varoitteli, että eurooppalaisten tulisi kaikin keinoin pyrkiä estämään afrikkalaisten työläisten ja sotilaiden muutto Euroopan puolelle, vaikka hän kannattikin eurooppalaisten muuttoa Afrikkaan.

Ajatus Afrikasta Euroopan yhteisen kehitystyön ja taloudellisen hyödyntämisen kohteena oli Coudenhove-Kalergin jälkeen myös saksalaisen Herman Sörgelin ja tämän Atlantropa-suunnitelman tavoitteena. Sörgelin tiedetään väittäneen Atlantropa-suunnitelmaa huomattavasti edistyneemmäksi kuin Paneurooppa-idea. Hän myös jäljitteli Coudenhove-Kalergin tyyliä saadakseen idealleen tukea.

Palkintoja ja huomionosoituksia 
 1950: ensi kertaa jaettu Kaarle Suuren palkinto
 1954: Kunnialegioonan komentaja, Ranska
 1962: Großes Silbernes Ehrenzeichen mit Stern für Verdienste um die Republik Österreich
 1965: Sonning-palkinto
 1966: Europäischer Karlspreis der Sudetendeutschen Landsmannschaft
 1967: Kätketyn aarteen ritarikunta, Japani
 1967: Kajima Peace Award, Japani
 1972: Konrad Adenauer -palkinto
 1972: Bundesverdienstkreuz, Saksan liittotasavalta
 Kunniatohtori, Nihon-yliopisto, Tokio
 Ehrenbürgerwürde der Universität Frankfurt a. M.

Coudenhove-Kalergi-säätiö 
Coudenhove-Kalergin ajatuksia vaalii vuonna 1978 perustettu European Society Coudenhove-Kalergi -säätiö. Säätiö jakaa Eurooppa-palkintoa, joka on myönnetty seuraaville henkilöille:

Teokset 
 Praktischer Idealismus (1925)

Suomennetut teokset 
 Paneurooppa (Pan-Europa; suom. Weikko Pakarinen, 1923), Porvoo: WSOY 1930. – Näköispainos Turku : Turun yliopisto 2002 ISBN 951-29-2177-4
 
Artikkeli
 Kaikille eurooppalaisille, Tulenkantajat (1929) : 16, s. 266-267 Verkossa

Lähteet

Viitteet

Aiheesta muualla 

 
 
 
 
 Herman Gummerus: Euroopan Yhdysvallat, Hakkapeliitta, 8.4.1930, nro 15, s. 8, Kansalliskirjaston digitaaliset aineistot

Euroopan unionin vaikuttajat
Itävaltalaiset poliitikot
Vuonna 1894 syntyneet
Vuonna 1972 kuolleet